Rikosylikomisario Jari Aarnion vanhemmat ja tytär ovat tehneet kantelun heihin kohdistuneista kotietsinnöistä.

Syyttäjä ja poliisi ovat kohdistaneet massiiviset tutkintatoimet rikosylikomisario Jari Aarnion epäiltyihin rikoksiin. KARI PEKONEN

Helsingin käräjäoikeus totesi viikko sitten, että huumepoliisin tiloihin tehty massiivinen kotietsintä oli perusteeton. Huumepoliisin rikostarkastaja oli vienyt viime marraskuun puolivälissä tehdyn kotietsinnän oikeuden arvioitavaksi. Oikeus katsoi, etteivät etsinnän määränneet syyttäjät pystyneet esittämään pakkokeinolle sen vaatimaa tarkoitusta.

Nyt itseensä kohdistuneista kotietsinnöistä ovat kannelleet vyyhdissä täysin ulkopuoliset henkilöt: Aarnion iäkkäät vanhemmat ja hänen kotoa pois muuttanut aikuinen tyttärensä. Marraskuussa tehdyissä iskuissa ei tiettävästi löytynyt mitään, mikä liittäisi heidät kyseiseen tutkintaan.

Muiden kuin epäillyn luokse tehdyn etsinnän kynnys on huomattavan korkea. Aarnion omaisten kantelut saapuivat eduskunnan oikeusasiamiehen kansliaan torstaina. Aiemmin keskiviikkona sinne oli tullut uusi kantelu huumepoliisiin tehdystä etsinnästä.

”Syytä arvioida”

Rikos- ja prosessioikeuden professori Matti Tolvanen katsoo, että syyttäjien toiminta sisältää piirteitä, joiden vuoksi heidän asemansa olisi saatettava jonkun ulkopuolisen arvioitavaksi.

- Tällainen tilanne ei ole enää ongelmaton. Ilman perustetta tehty pakkokeino ei tee vielä jääviksi, mutta syyttäjien asemaa olisi syytä pohtia tilanteessa, joka on muutenkin herkkä ja epäiltyjen puolelta esitetään epäilyjä puolueettomuudesta, Tolvanen sanoo.

Itä-Suomen yliopiston oikeustieteiden laitosta johtava Tolvanen huomauttaa, ettei tässä tapauksessa riitä, että syyttäjä itse katsoo olevansa esteetön.

- Vaikka kuinka sanotaan, että jääviys ei koske organisaatioita, vaan henkilöitä, epäilen voiko ne täysin erottaa toisistaan. Henkilöt toimivat organisaatioiden kautta ja osana niitä.

- Toivoisin, että tässä joku muu arvioisi asian, esimerkiksi valtakunnansyyttäjä, Tolvanen sanoo.

Ei kantaa

Valtakunnansyyttäjä Matti Nissinen sanoo olevansa ”pääpiirteittäin” ajan tasalla Aarnio-tutkinnan etenemistä. Hän ei kuitenkaan halua ottaa kantaa tutkintaa johtavien syyttäjien toimintaan ja esitettyihin epäilyihin tutkinnan puolueettomuudesta.

- Minulla ei ole tässä vaiheessa mitään syytä arvioida heidän toimintaansa, Nissinen sanoo Iltalehdelle.

Myöskään käräjäoikeuden päätös perusteettomasta kotietsinnästä ei johda kommenttiin.

- Asia on vireillä (syyttäjät ilmoittivat valittavansa hovioikeuteen), joten en ota siihen kantaa, hän toteaa.